Diari Oficial de la Generalitat Valenciana


Sumari del DOGV 1401, del 15-10-1990 (1990/818986)

ORDRE conjunta, d'1 d'octubre de 1990, de la Conselleria d'Obres Públiques, Urbanisme i Transports i la Conselleria de Treball i Seguretat Social, per la qual es fa convocatòria d'ajudes per suprimir l'habitatge precari a l'àmbit de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1990/10/01/(1)/dof/vci/html**

### Dades del document

Número de DOGV
:   1401

Data del DOGV
:   15-10-1990

Secció del DOGV
:   DISPOSICIONS GENERALS

Número del document
:   1990/818986


Data del document
:   01-10-1990

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

Ordre conjunta d'1 d'octubre de 1990, de la Conselleria d'Obres Públiques, Urbanisme i Transports i la Conselleria de Treball i Seguretat Social, per la qual es fa una convocatòria d'ajudes per a suprimir l'habitatge precari a l'àmbit de la Comunitat Valenciana.  
La Llei de la Generalitat Valenciana 5/1989, de 6 de juliol, de serveis socials de la Comunitat Valenciana, atribueix en l'article 3r la responsabilitat als poders públics valencians per respondre adequadament als problemes socials, la prevenció, eliminació o tractament dels quals són objecte del sistema públic de serveis socials.  
Atesa l'existència a la Comunitat Valenciana de famílies que habiten en allotjaments que no compleixen les condicions mínimes de salubritat i higiene que requereix qualsevol habitatge, s'ha elaborat un pla integral de supressió de l?habitatge precari a la Comunitat Valenciana, emmarcat dins el Pla d'Integració Social aprovat per decret del Consell, l?objectiu del qual és la construcció dels habitatges i allotjaments necessaris per a la reubicació de les famílies afectades en els llocs més escaients a llurs necessitats i característiques, posibilitant d'aquesta manera llur integració social.  
La posada en marxa del pla requereix, com a primer pas, l?obtenció de la informació necessària que permeta de conéixer les característiques i necessitats de la població afectada per l?habitatge precari, a fi de valorar quines són les necessitats i condicions que han de complir els habitatges o allotjaments que s'han de construir, incloent-hi l'adient ubicació i les dotacions urbanístiques i els serveis que hi calga.  
Amb aquesta finalitat, cal la intervenció dels Ajuntaments per les competències que la normativa vigent els atribueix en matèria de serveis socials generals i per ser la instància pública idònia per subministrar els elements que garantesquen la realització dels mecanismes que incorpora el Pla.  
Per tant, en desplegament del Decret del Consell 132/1990, de 23 de juliol, pel qual s'aprovava el Pla de Mesures d'Inserció Social, es dicta aquesta Ordre conjunta per tal de facilitar l?engegament i aplicació del Pla Integral.  
Article primer Objecte i àmbit.  
1. Es fa convocatòria d'ajudes dirigides a tots els Ajuntaments de la Comunitat Valenciana en el municipi de la qual hi haja el problema de l?habitatge precari a fi de contribuir a la seua supressió, facilitant l'acces a l?habitatge de la població afectada i proposant la integració social de les famílies afectades.  
2. A l'efecte d'aquesta Ordre s'entén per habitatge precari l'habitacle que, en ser utilitzat com a habitació humana, no té les característiques i condicions de habitatge, ni és susceptible de converti-s'hi.  
Article segon. Finançament.  
L'import global màxim destinat a aquestes ajudes és de 485.474.180, que serà finançat a càrrec de l'aplicació pressupostària 23.15.341.0.783, projecte d'inversió núm. 331.569.90 i de 51.629.828 a càrrec de l'aplicació pressupostària 313.20, línia de subvenció 703.001/90 concepte pressupostari 741.  
Article tercer. Requisits.  
Els Ajuntaments interessats que presenten sol·licitud hauran de realitzar les actuacions següents per ser beneficiaris de les ajudes convocades:  
a) Elaborar o col·laborar en la confecció del cens de la població afectada, segons la fitxa feta a l?efecte per la Direcció General de Serveis Socials i l?Institut Valencià de Habitatge, SA, empresa pública de la Generalitat Valenciana adscrita a la Conselleria d'Obres Públiques, Urbanisme i Transports.  
b) Després de la valoració dels cens efectuat, proposar un pla de reubicació consistent en l'adquisició, rehabilitació, construcció d'habitatges, o allotjaments, d'acord amb les característiques i necessitats reals de cada família registrada.  
L'esmentat pla haurà de contenir els aspectes següents: cessió o posada a disposició dels terrenys aconsellables per a l'allotjament, fases d'aquest i implantació dels serveis assintencials necessaris per al seu seguiment i tutela, i enderroc dels assentaments precaris una vegada fet el reallotjament.  
c) Fer oferta o posar a disposició de la Generalitat Valenciana, els terrenys urbans, urbanitzables o no urbanitzables si s'escau, necessaris per allotjar la població afectada per l?habitatge precari, d?acord amb les seues característiques i necessitats.  
Article quart. Sol·licitud lloc i termini de presentació.  
1. Les sol·licituds degudament emplenades i signades per l'Alcalde-President de cada Ajuntament es presentaran, juntament amb una memòria en la qual es recullen els punts relacionats en l'article 2 d'aquesta Ordre, en la Direcció General de Serveis Socials, sense perjudici del que disposa l'article 66 de la Llei de procediment administratiu.  
2. El termini de presentació serà de 30 dies hàbils comptadors a partir de l'endemà de la data de la publicació de la present ordre.  
Article cinquè. Resolució.  
1. Correspondrà al Conseller d'Obres Públiques, Urbanisme i Transports i al Conseller de Treball i Seguretat Social la resolució de les sol·licituds presentades, amb la proposta conjunta prèvia del Director General de Serveis Socials i del Director General d'Arquitectura i Habitatge.  
2. En la resolució es determinaran les aportacions de cadascuna de les entitats implicades, i també els compromisos que assumeix l'Ajuntament sol·licitant.  
3. Contra les resolucions de la Conselleria d'Obres Públiques, Urbanisme i Transports i de la Conselleria de Treball i Seguretat Social, podrà interposar-se recurs de reposició després del contenciós administratiu, davant qualsevol dels òrgans, en el termini d'un mes des que aquelles foren notificades.  
Article sisé. Pagaments i justificació de la subvenció.  
El pagament i justificació de la subvenció es farà d'acord amb el que estableix l'article 30 de la Llei de la Generalitat Valenciana 4/1990, de 31 de maig, de pressuposts de la Generalitat Valenciana per a 1990.  
Article seté. Seguiment.  
1. El control i seguiment de les ajudes concedides a l'empara d'aquesta Ordre correspondrà de manera conjunta a la Conselleria d'Obres Públiques, Urbanisme i Transports i a la Conselleria de Treball i Seguretat Social.  
2. El seguiment i l'establiment dels criteris per a reallotjar les famílies afectades pel pla s'efectuarà en coordinació amb els equips de Serveis Socials Municipals i tècnics de la Direcció General de Serveis Socials.  
DISPOSICIONS FINALS:  
Primera  
Aquesta Ordre vigirà l?endemà de la publicació al Diari Oficial de la Generalitat Valenciana.  
Segona  
La Direcció General d'Arquitectura i Habitatge i la de Serveis Socials dictaran les instruccions que, si s'escau, calga per desplegar i executar la present ordre.  
València, 1 d'octubre de 1990.  
El Conseller de Treball i Seguretat Social,   
MIQUEL DOMENECH I PASTOR  
El Conseller d'Obres Públiques, Urbanisme i Transports, EUGENI BURRIEL DE ORUETA


Còpia Permalink ELI